1"Meusyukoe kheueh ubak TUHAN sabab Gobnyan get, geunaséh Gobnyan keukai dan abadi." 2Tapeugah kheueh nyan meu ulang-ulang, hai gata nyang ka geupeuseulamat nibak keusosahan. 3Gata ka geupeusapat di nanggroe aséng, di timu dan barat, utara dan seulatan. 4Na nyang meurawôh di padang beulantara, dan hana jitupat rot u teumpat tinggai di banda. 5Awaknyan laju jiteuka deuk ngon glaih dan ka gadôh banmandum harapan. 6Dalam keusosahan nyan awaknyan jimeulakée ubak TUHAN, dan TUHAN pi laju geupeubeubaih awaknyan lam keuadaan meurana. 7Gobnyan geubimbéng awaknyan rot nyang teupat ubak teumpat tinggai nyang na di banda. 8Ka pantaih kheueh awaknyan meusyukoe ubak TUHAN sabab geunaséh Gobnyan, dan sabab karya-karya Gobnyan nyang lumpah kagom keu manusia. 9Sabab Gobnyan geupeupuih glaih ureuëng tho rukuéng, dan geupeulimpah ureuëng nyang deuk deungon peue mantong atra nyang get. 10Na nyang teukurong didalam seupôt, ureuëng peunjara nyang meudeurita dalam beuleunggu beuso, 11sabab awaknyan ka jibeurontak ubak Po teu Allah dan hana jipakoe peurintah Nyang Mahamanyang. 12Gobnyan geupeureumok até awaknyan deungon cara jimeubuet nyang brat; awaknyan reubah dan hana nyang tulông. 13Lam keuadaan sosah awaknyan jitawök ubak TUHAN, dan Gobnyan geupeubeubaih awaknyan nibak meukarat. 14Gobnyan geuba awaknyan geupeuteubit nibak lam seupôt, dan geupeupatah beuleunggu awaknyan. 15Ka pantaih awaknyan jilakée syukoe ubak TUHAN sabab gaséh Gobnyan, sabab buet-buet Gobnyan keubit that hireuen nibak manusia. 16Sabab Gobnyan geupeureubah bubena pintoe teumaga, dan geupeureumok bubena palang beuso. 17Na nyang bangai dan meudeurita sabab desya-desya awaknyan, dan jiseksa sabab salah awaknyan keudroe. 18Awaknyan luwat ubak meubagoe peunajoh, ajai awaknyan ka tô that. 19Lam keuadaan sosah awaknyan jimeuhôi ubak TUHAN, dan Gobnyan geupeubeubaih awaknyan nibak teuseupet nyan. 20Gobnyan geupeupuléh awaknyan deungon peurintah Gobnyan, dan geupeusie awaknyan nibak uruek jrat. 21Patot that awaknyan jilakée syukoe ubak TUHAN sabab geunaséh Gobnyan, sabab buet-buet Gobnyan nyang jipeuteuka hireuen nibak manusia. 22Bah kheueh awaknyan jilakée syukoe deungon jiba peuseumahan, dan jipeusampoe buet Gobnyan deungon lagu-lagu geumbira. 23Na lom nyang jiharöng laôt ngon kapai, keu jijak mita nafeukah lam laôt nyang luwah. 24Awaknyan jikalon buet-buet TUHAN, karya nyang ajaéb lam laôt raya. 25Ateueh peurintah Gobnyan teuka kheueh angén badée dan jipeuteuka geulumbang-geulumbang raya. 26Kapai-kapai teubeuôt sampoe manyang, laju jiseumpom ateu laôt raya. Ureuëng-ureuëng ka gadôh beuhe jihadab bahya nyang bubenyan raya. 27Awaknyan mumang dan meuhapit-hapit lagée ureuëng mabök nyang gadôh akai. 28Meunyoe teungoh susah awaknyan jimeulakée ubak TUHAN, dan Gobnyan laju geupeulheueh awaknyan nibak keuseudehan. 29Angén puteng beuliong nyang teungoh jipot meunan hebat geuyue seungab, dan umbak ié laôt nyang raya pi ka seungab ngon reuda. 30Awaknyan galak that sabab angén raya ka hana le; dan geuba laju awaknyan ubak peulabohan nyang geutuju. 31Patot that awaknyan meusyukoe ubak TUHAN sabab geunaséh Gobnyan, dan sabab buet-buet Gobnyan nyang hireuen bak manusia. 32Awaknyan laju jijak peugah keudeh keunoe keuhai keu agongan TUHAN lamkawan umat Gobnyan, dan jipujoe Gobnyan lam majeulis kawöm tuha. 33Krueng-krueng nyang meu ié laju geu ubah jeuet keu padang pasi dan mata ié ka jeuet keutanoh nyang tho. 34Tanoh nyang subô ngon gumbô geupeujeuet keu tanoh nyang masen, sabab buet nyang jeuhet nyang jipeubuet lé ureuëng-ureuëng nyang tinggai disinan. 35Padang pasi nyang tho kreng laju geu ubah jeuet keu kulam ié, dan tanoh tho jiteubiet mata ié. 36Ureuëng-ureuëng deuk laju geupeuduek disinan; dan awaknyan laju jipeudong banda keu teumpat tinggai awaknyan. 37Blang ngon ladang awaknyan laju geutabu bijéh dan meunan cit jipula deungon bak anggô, dan laju jipeusapat hase nyang meulimpah ruwah. 38TUHAN geujok keu awaknyan aneuëk nyang le, meunan cit deungon beulatang peulara awaknyan pi meukeumang biak lumpah bagaih le. 39Teuma awaknyan jipeutaloe dan tinggai bacut sabab seungsara dan keunong iénanya nyang keujam. 40TUHAN laju geupeuhina ngon cara geupeumiyueb bubena ureuëng mat kuasa awaknyan, dan geuyue awaknyan jimeurawoh dipadang luwah nyang hana rot. 41Teuma ureuëng gasien laju geupeulheueh nibak keusosahan awaknyan, dan keuluwarga awaknyan meutamah laju lagée bubiri. 42Ureuëng jujoe jingieng nyan dan galak that, teuma ureuëng jeuhet laju geuyue iemdroe hana jeuet jipeugah haba. 43Seumoga ureuëng nyang bijaksana jipike hainyan banmandum dan jiaku bahwa TUHAN teutab geugaséh.
Zabur 107